SISB ใจป้ำ! ตรึงค่าเทอม 1 ปี ช่วยผู้ปกครองช่วง “โควิด” เล็งเปิดเรียนปกติ ก.ค.นี้
SISB ใจป้ำ ตรึงค่าเทอม 1 ปี ตั้งแต่ส.ค.64 เป็นต้นไป เพื่อบรรเทาผลกระทบผู้ปกครองจากสถานการณ์การแพร่ระบาดโควิด-19 ระลอกใหม่ พร้อมปรับรูปแบบการเรียนการสอนผ่านออนไลน์ถึง 30 มิ.ย.64
11 มิ.ย. 2564

นายยิว ฮอค โคว ประธานเจ้าหน้าที่บริหาร บริษัท เอสไอเอสบี จำกัด (มหาชน) หรือ SISB เปิดเผยว่า จากสถานการณ์การแพร่ระบาดไวรัสโควิด-19 ระลอกใหม่ ที่ยังไม่เห็นสัญญาณลดลงอย่างชัดเจน เพื่อช่วยบรรเทาผลกระทบต่อผู้ปกครอง SISB จะไม่มีการปรับขึ้นค่าเทอมสำหรับปีการศึกษาถัดไป ของปีการศึกษา 2564/2565 เป็นเวลา 1 ปี โดยจะตรึงค่าเทอมไว้ตั้งแต่เดือนสิงหาคม 2564 เป็นต้นไป
นอกจากนี้ เพื่อความปลอดภัยของนักเรียนในสถานการณ์การแพร่ระบาดของไวรัสโควิด-19 และความต่อเนื่องทางการศึกษา SISB จะยังคงทำการเรียนการสอนผ่านออนไลน์ไปจนจบปีการศึกษา 2563/2564 ซึ่งมีกำหนดสิ้นสุดในวันที่ 30 มิถุนายน 2564 นี้ หลังจากนั้นจะมีการประเมินสถานการณ์เป็นระยะ เพื่อรอให้สถานการณ์ต่างๆ คลี่คลาย ก่อนจะกลับมาเปิดการเรียนการสอนในรูปแบบปกติ
อย่างไรก็ตาม ในส่วนของการขยายกิจการ “โรงเรียนนานาชาติสิงคโปร์ธนบุรี” Phase II แม้จะเกิดการแพร่ระบาดไวรัสโควิด-19 ระลอกใหม่ คาดการณ์ว่าจะแล้วเสร็จทันตามกำหนดเวลา และสามารถเปิดรับนักเรียนเพิ่มได้ในช่วงเดือนสิงหาคม 2564 ตามแผนงานที่วางไว้ ซึ่งจะเพิ่มความสามารถในการรองรับนักเรียนเต็มที่เพิ่มขึ้นอีก 600 คน ส่งผลให้ภาพรวมกลุ่มบริษัทฯ สามารถรองรับนักเรียนได้กว่า 4,500 คน
ส่วนความคืบหน้าการก่อสร้างโรงเรียนในจังหวัดนนทบุรี บนที่ดิน 14.8 ไร่ ได้มีการทำพิธีลงเสาเข็มก่อสร้าง ในวันที่ 9 พฤษภาคม 2564 ที่ผ่านมา ซึ่งการก่อสร้างแบ่งเป็นสองเฟส ในเฟสแรกสำหรับระดับเนอสเซอรี่ อนุบาล ถึงระดับประถมศึกษา และระดับมัธยมศึกษาจะเป็นการก่อสร้างเฟสที่สอง คาดการณ์ว่าเฟสแรกจะพร้อมเปิดให้บริการภายในเดือนสิงหาคม 2565